KIRJALLINEN KYSYMYS E-1925/03

esittäjä(t): Peter Skinner (PSE) komissiolle

(12. kesäkuuta 2003)

Aihe: Talvilämmityskorvaus

Kysymyksen laatijalle EU-vaaleissa äänensä antanut henkilö, joka asuu nykyään Alankomaissa, esitti kysymyksen, miksi hän ei saa tukea talven lämmityskustannuksiin, kuten kaikki Iso-Britanniassa asuvat eläkeläiset, vaikka hän nauttii Britannian valtion vanhuuseläkettä.

Kysymyksen laatija pyytää komissiota vahvistamaan, että Britannian kansalaiset, jotka nauttivat Britannian valtion vanhuuseläkettä ja jotka asuvat toisessa EU:n jäsenvaltiossa, ovat oikeutettuja talvilämmityskorvaukseen.

Anna Diamantopouloun komission puolesta antama vastaus

(2. heinäkuuta 2003)

Yhdistyneen kuningaskunnan viranomaisten ja komission välillä käytyjen pitkällisten keskustelujen jälkeen Yhdistynyt kuningaskunta on suostunut maksamaan talvilämmityskorvausta henkilöille, jotka asuvat muissa jäsenvaltioissa, kunhan nämä ovat saaneet tällaista korvausta ennen lähtöään Yhdistyneestä kuningaskunnasta.

On tärkeää muistaa, että sosiaaliturvaa koskeva yhteisön lainsäädäntö, asetus (ETY) N:o 1408/71(1), kattaa ainoastaan sosiaaliturvajärjestelmien koordinoinnin unionissa liikkuvien henkilöiden osalta. Sillä ei miltään osin korvata kansallisia sosiaaliturvajärjestelmiä, ja jäsenvaltioiden vastuulla on järjestää ja rahoittaa omat sosiaaliturvajärjestelmänsä parhaaksi katsomallaan tavalla. Asetuksen (ETY) N:o 1408/71 tarkoituksena on suojella liikkuvan väestön sosiaaliturvaoikeuksia, mutta siinä ei itsessään anneta oikeutta kansallisten sosiaaliturvajärjestelmien mukaisiin etuuksiin. Oikeuksista etuuksiin säädetään kansallisessa lainsäädännössä. Tässä yhteydessä jäsenvaltion on tietenkin noudatettava yhteisön lainsäädännön perusperiaatteita, kuten kansalaisuuteen perustuvan syrjinnän kieltoa, mutta tässä tapauksessa tällaisesta syrjinnästä ei ole mitään näyttöä.

Kun Yhdistynyt kuningaskunta on nyt hyväksynyt sen, että talvilämmityskorvaukset kuuluvat asetuksen (ETY) N:o 1408/71 soveltamisalaan, Yhdistyneen kuningaskunnan lainsäädännön nojalla korvaukseen oikeutettujen ja asetuksen henkilölliseen soveltamisalaan kuuluvien henkilöiden korvaukset voidaan siirtää toiseen jäsenvaltioon. Asetuksella (ETY) N:o 1408/71 ei kuitenkaan voida luoda taannehtivasti oikeuksia niille henkilöille, jotka eivät kansallisen lainsäädännön nojalla olleet oikeutettuja korvaukseen ja jotka ovat lähteneet Yhdistyneestä kuningaskunnasta ennen järjestelmän perustamista vuonna 1998.

Komission näkemyksen mukaan talvilämmityskorvaus on maksuihin perustumaton etuus, joten sillä ei ole merkitystä, miten monta vuotta kansallisia vakuutusmaksuja on maksettu. Korvauksia ei myöskään ole sidottu veroon eivätkä ne ole tarveharkintaisia. Vaikka korvaus saattaa vaikuttaa valtion vanhuuseläkkeen täydennykseltä, oikeudellisesti tarkastellen asia ei ole näin, eli oikeus vanhuuseläkkeeseen ei ole talvilämmityskorvauksen edellytys. Tämä käy ilmi siitä, että 60-vuotiaat tai sitä vanhemmat henkilöt voivat hakea korvausta ennen kuin he ovat oikeutettuja eläkkeeseen. Korvauksen saadakseen henkilön pitää olla täyttänyt 60 vuotta ja hänen on täytynyt oleskella Yhdistyneessä kuningaskunnassa tiettynä ajankohtana (tukeen oikeuttava viikko).

Niillä Yhdistyneen kuningaskunnan kansalaisilla, jotka täyttävät kansallisessa lainsäädännössä asetetut edellytykset, on oikeus saada talvilämmityskorvausta riippumatta siitä, missä jäsenvaltiossa he oleskelevat. Edellä esitetyistä syistä kaikki eläkeläiset eivät kuitenkaan ole oikeutettuja korvaukseen, mutta tämä eriävä kohtelu ei ole yhteisön lainsäädännön vastainen.

(1) Neuvoston asetus (ETY) N:o 1408/71, annettu 14 päivänä kesäkuuta 1971, sosiaaliturvajärjestelmien soveltamisesta yhteisön alueella liikkuviin palkattuihin työntekijöihin ja heidän perheenjäseniinsä (EYVL L 149, 5.7.1971).